Охрабрен успехом свог хеликоптера С-51 амерички конструктор руског порекла Игор Сикорски пројектовао је транспортни хеликоптер С-55, који је поред два пилота могао понети десет војника или шест рањеника на носилима. Прототип је полетео 10. новембра 1949. године а прво дејство имао је у Корејском рату где је коришћен не само у својој основној намени, већ и за спасавање оборених пилота или убацивање агената у позадину непријатеља. Сем у Америци, произвођен је по лиценци и у енглеској фирми Вестленд (Westland).